**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.10.2021, ora 08.00 – 15.10.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 15.10.2021, ora 07.00**

**RÂURI**

Debitele au fost în creștere datorită precipitațiilor căzute în interval și propagării pe râurile din bazinele hidrografice: Jiu, Vedea, Argeș, Ialomița, afluenții Oltului inferior și pe cele din Dobrogea, iar pe cele din bazinele hidrografice Siret, Prut și bazinul superior și mijlociu al Oltului au fost staționare.

Pe celelalte râuri, debitele au fost în general în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste mediile lunare), pe unii afluenți ai Mureșului inferior și pe cursul Bârzavei și mai mici (sub 30% din normalele lunare) pe râurile din bazinele hidrografice: Iza, Bega Veche, Tazlău, Rm. Sărat, Bârlad şi Jijia, pe unii afluenți din bazinul superior al Argeșului şi din bazinele inferioare ale Jiului şi Oltului și pe unele râuri din Dobrogea.

Este în vigoare **ATENȚIONAREA HIDROLGICĂ nr. 99** din 14.10.2021.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în creștere datorită precipitațiilor în curs, celor prognozate și propagării pe râurile din bazinele hidrografice: Jiu, Vedea, Argeș, Ialomița, afluenții Oltului inferior și pe cele din Dobrogea, iar pe cele din bazinele hidrografice Târnave, Bega, Timiș, Bârzava, Caraș, Nera, Cerna, Siret, Prut, bazinul superior al Mureșului și bazinul superior și mijlociu al Oltului vor fi staționare.

Pe celelalte râuri, debitele vor fi în general în scădere.

Scurgeri importante pe versanţi, torenţi şi pâraie, viituri rapide cu posibile efecte de inundaţii locale şi creşteri de debite şi niveluri cu posibile depăşiri ale **COTELOR DE ATENŢIE** se pot produce pe unelerâuri mici din Oltenia și Muntenia datorită precipitațiilor însemnate cantitativ prognozate și propagării.

Rămâne în vigoare **ATENȚIONAREA HIDROLGICĂ nr. 99** din 14.10.2021.

**DUNĂRE**

Debitul la intrarea în ţară (secţiunea Baziaş) în intervalul 14.10.2021 – 15.10.2021 a fost în creştere, având valoarea de 3200 m3/s, sub media multianuală a lunii octombrie (3850 m3/s).

În aval de Porţile de Fier, debitele au fost în creștere pe sectorul Gruia – Hârşova şi relativ staţionare pe sectorul Vadu Oii - Tulcea.

Debitul la intrarea în ţară (secţiunea Baziaş) va fi în creştere (3400 m3/s).

În aval de Porţile de Fier debitele vor fi în creștere.

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**A.B.A. Dobrogea-Litoral**

Județul Constanța:

* ***Începând cu* data de 21.09.2021** ***s-a trecut la aplicarea prevederilor  Planului  de restricții și folosire a apelor  in perioadele deficitare pentru B.H. Dunăre 2021-2025.*** In acest sens, a fost instituită **faza de atenționare/avertizare** la folosințele care se alimentează cu apa din Dunăre, pe sectorul Chiciu – Cernavodă – Hârșova, respectiv:
	+ în scop potabil: **S.C. R.A.J.A. S.A. Constanta – Sursa de apă potabilă Cernavodă;**
	+ transport:**C.N. A.C.N. Agigea cu alimentare apă din Dunăre;**
	+ industrie**: S.C. Sârme  si Cabluri S.A. Hârșova;**
	+ irigații: **Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa si O.U.A.I. Ostrov-Regie;**
	+ piscicultură: **SC Aqua Rom Elite Distribution Buc.–Am. pisc. Oltina si SC Danubiu Elite Buc. –Am. pisc. Dunăreni**.

**2.** **Situația meteorologică în intervalul 14.10.2021, ora 09.00 – 15.10.2021, ora 06.00**

**ÎN ŢARĂ**

Vremea s-a menținut deosebit de rece pentru această dată în toate regiunile, iar în jumătatea de sud a țării, unde pe arii extinse au fost ploi moderate și local însemnate cantitativ (până la 31 l/mp - Alexandria), a fost și în general închisă. În restul teritoriului, înnorările au fost temporare, iar ploi slabe s-au semnalat în sudul Moldovei, sudul și estul Transilvaniei și pe alocuri în Crișana. La munte, la peste 1500 m altitudine, au predominat ninsorile și s-a depus strat nou de zăpadă, care, aseară la ora 20, măsura până la 8 cm (Vf. Omu). Vântul a suflat slab și moderat, cu uneleintensificări la munte spre sfârșitul intervalului. Temperaturile maxime au fost cuprinse între 6 grade la Întorsura Buzăului, Dedulești și Câmpulung și 15 grade la Mangalia, iar la ora 06 se înregistrau valori termice cuprinse între -2 grade la Rădăuți și 15 grade la Mangalia. Dimineața și noaptea, pe alocuri în vest, nord-vest și centru a fost ceață și, izolat, brumă.

OBSERVAȚII - de ieri dimineață de la ora 06 au fost în vigoare 3 atenționări cod galben privind vizibilitatea redusă determinată de ceață, emise precum urmează: 2 de către SRPV Sibiu și 1 de către SRPV Cluj-Napoca.

**LA BUCUREŞTI**

Vremea s-a menținut închisă și deosebit de rece. A plouat în cea mai mare parte a intervalului, iar cantitățile de apă acumulate au fost de până la 22 l/mp. Vântul a suflat în general moderat. Temperatura maximă a fost de 9 grade la toate stațiile meteorologice, iar la ora 06 se înregistrau 7 grade la Băneasa și 8 grade la Afumați și Filaret.

**3. Prognoza meteorologică în intervalul 15.10.2021, ora 09.00 – 16.10.2021, ora 09.00**

**ÎN ŢARĂ**

Vremea va fi predominant închisă și deosebit de rece pentru această perioadă îndeosebi în sudul țării. Cerul va fi mai mult noros și va ploua pe arii relativ extinse în jumătatea de sud a teritoriului și izolat în rest. În zona Carpaților Meridionali și de Curbură, la altitudini mari, vor fi precipitații sub formă de lapoviță sau ninsoare. În Oltenia, Muntenia, local în sudul Banatului și în Dobrogea, precum și în Carpații Meridionali și de Curbură se vor acumula cantități de apă ce vor depăși 15...20 l/mp și pe arii restrânse 30...35 l/mp. Vântul va sufla slab și moderat, cu unele intensificări în regiunile sudice unde vor fi viteze de 45...55 km/h. Temperaturile maxime se vor încadra între 8 și 16 grade, iar cele minime se vor situa în general între 4 și 12 grade . Izolat vor fi condiții de ceață.

**LA BUCUREŞTI**

Vremea va fi închisă și deosebit de rece. Temporar va ploua și se vor acumula cantități de apă de 15...20 l/mp. Vântul va avea unele intensificări și se vor atinge viteze de 45...55 km/h. Temperatura maximă se va situa în jurul valorii de 10 grade, iar cea minimă va fi de 7...9 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în 13.10.2021 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii limita zilnice (50 µg/m3) pentru indicatorul particule in suspensie cu diametrul sub 10 microni (PM10), la stațiile: IS-1 (Iași, jud. Iași, fond urban), IS-6 (Ungheni, jud Iași, fond rural), TL-1 (Tulcea, jud Tulcea, fond urban), TL-2 (Tulcea, jud Tulcea, fond industrial), TL-3 (Isaccea, jud Tulcea, fond suburban), PH-1, PH-2 și PH-5 (Ploiești, jud Prahova, fond urban), CL-1 (Călărași, jud Călărași, fond urban) și AR-2 (Arad, jud Arad, fond urban).

1. **În domeniul solului și vegetației**

***Garda Forestieră Suceava*** informează despre producerea, în data de 11.10.2021, ora 04.00 unui incendiu care a afectat 0,8 ha litieră pe raza O.S. Vatra Dornei, D.S. Suceava, UP Sunători, într-un fond forestier privat. Incendiul a fost stins, în data de 11.10.2021, ora 21.00 prin intervenția a 25 silvicultori, 24 pompieri, 2 polițiști, 4 jandarmi și 20 de cetățeni. Nu se cunosc cauzele declanșatoare.

***Garda Forestieră Suceava*** informează despre producerea, în data de 12.10.2021, ora 23.00 unui incendiu care a afectat 0,5 ha litieră pe raza O.S. Zeletin, D.S. Bacău, UP Cotonești, într-un fond forestier privat. Incendiul a fost stins, în data de 13.10.2021, ora 11.00 prin intervenția a 1 silvicultor și 20 de cetățeni. Cauza: incendierea vegetației limitrofe.

1. **În domeniul supravegherii radioactivităţii mediului**

***S.N. Nuclearelectrica S.A*** informează că Unitatea 2 a CNE Cernavoda s-a deconectat automat de la Sistemul Energetic National in dimineata zilei de 14 octombrie 2021 ca urmare a declansarii intrerupatoarelor de livrare a energiei in Sistemul Energetic National. Specialistii CNE Cernavoda investigheaza cauza care a condus la declansarea intrerupatoarelor de livrare a energiei, fapt care a determinat deconectarea automata a Unitatii 2 de la SEN. Deconectarea automata a Unitatii 2 s-a produs in conditii de siguranta, toate sistemele unitatii functionand si raspunzand conform proiectului in astfel de situatii. Deconectarea automata a Unitatii 2 precum si lucrarile de remediere nu au impact asupra securitatii nucleare a reactorului, personalului unitatii, populatiei si mediului inconjurator. SN Nuclearelectrica SA va reveni cu un comunicat de presa la momentul reconectarii Unitatii 2 la SEN.

1. **În municipiul Bucureşti**

Nu s-au înregistrat evenimente deosebite.